এই প্রথম আমার সন্দেহ হলো যে, নৃপেণের একটা গুরুত্ব আছে। স্বদেশিদের কাছে গুরুত্ব থাকতে পারে কি? আর পাঁচটা উৎসাহী স্বদেশি সে নয়। সে হয়তো বোমা বাঁধেনি, কিন্তু মূল্যবান তথ্য পাচার করেছে। মূলত তার পাচার করা তথ্যের ভিত্তিতেই পরে গডফ্রে দিনহ্যামের ওপর হামলার চেষ্টা হয়। একবার জেল থেকে ছাড়া পেলে তো আর চরবৃত্তি করে উঠতে পারবে না। তাই কারামুক্তির পর স্বদেশিদের কাছে নৃপেণের কতখানি গুরুত্ব অবশিষ্ট থাকত, আমার সন্দেহ আছে। কলকাতা অনুশীলন সমিতিও ততদিনে ম্রিয়মাণ হয়ে গেছে। একবার সাজা কেটে বেরিয়ে এলে ব্রিটিশের জন্যও ক্ষতিকর কিছু হয়ে উঠবে না। সে বারীন ঘোষ নয়, বাঘা যতীন নয়। ব্রিটিশরা তা সত্ত্বেও নৃপেণকে উচিত শিক্ষা দিয়ে ক্ষান্ত হলো না, কালাপানির ব্যবস্থা করল। লঘুপাপে গুরু দ-, তা হলে কি ব্রিটিশরা আসলে নৃপেণকে পাকাপাকিভাবে দূরে সরাতে চাইছিল? যাতে জেল থেকে কোনোমতেই বেরোতে না পারে। কার থেকে দূরে সরাতে চাইছিল? সৌভিককে প্রশ্ন করে উত্তর পেলাম – হয়তো কোনো বিদেশি শক্তির থেকে। এক্ষেত্রে নৃপেণের চরবৃত্তির কেসটা বড় নয়, নৃপেণ লালবাজারের ফিঙ্গারপ্রিন্ট এক্সপার্ট। ফিঙ্গারপ্রিন্টের দুই আবিষ্কর্তা আজিজুল হক আর হেম বসুর সাক্ষাৎ শিষ্য। লালবাজারে নৃপেণের বিকল্পের অভাব নেই। কিন্তু অন্যান্য রাজশক্তির ওকে প্রয়োজন হতে পারে। যুদ্ধের আশু-সম্ভাবনার মাঝে নিজের বাতিল অস্ত্রও কি অন্য রাজশক্তির হাতে তুলে দিতে আছে! ডাচ, ফরাসি বা পোর্তেদের নৃপেণের ওপর নজর থাকাটা একেবারেই অসম্ভব নয়। তাই নৃপেণের একটা গুরুত্ব ছিলই। ব্রিটিশ ভারতে ইংরাজদের নিকটতম প্রতিদ্বন্দ্বী ফরাসিদের দিকেই আমার নজর গেল। তারা নৃপেণকে পেতে চাইবেই। তাদের জন্য এটা নতুন কিছু নয়। ঋষি অরবিন্দ ফরাসডাঙ্গা হয়ে পদুচেরিতে গেছেন। নলিনী সেনগুপ্ত গেছেন। অনুশীলন সমিতির অনেক সদস্যের সঙ্গেই পদুচেরির নিবিড় যোগ থেকেছে। একে স্বদেশি, দুই. ফিঙ্গারপ্রিন্ট এক্সপার্ট নৃপেণকে ফরাসিরা পেতে চাইবেই। কিন্তু সরাসরি ব্রিটিশ জলসীমায় তারা হামলা চালাবে না। তাই তারা ঘুরপথ নিল। নিজেদের এক চরকে জর্জ দ্য স্যাভিওরে যাত্রী সাজিয়ে উঠিয়ে দিলো, তার নাম রাখহরি ঘোষাল। তার পরিচয়ে যুগান্তর পত্রিকা বলছে যে, তিনি একজন অলকটবাদী থিয়োসফিস্ট! সে-সময় থিয়োসফিস্টদের সঙ্গে ন্যাশনালিস্ট নেতাদের ঘনিষ্ঠ সম্পর্ক! রাখহরি ঘোষাল তার ফরাসি আর অরবিন্দ ঘোষদের প্রভাব খাটিয়ে থিয়োসফিস্টদের কাগজপত্র জোগাড় করে থাকবেন। জাহাজে তাকে কেউ সন্দেহ করেনি। থিয়োসফিস্ট দোহাই দিয়ে দাড়ি-পাগড়ির বিচিত্র সাজই বাকি যাত্রীদের সন্দেহের উদ্রেক করবে না। এমনিতেই বর্ষা শেষের সমুদ্র, ঝড়ের আশঙ্কায় জাহাজে বেশি লোক হয়নি। রাখহরি ঘোষাল তক্কে তক্কে রইলেন, জাহাজে সাগর পার হলো। কলকাতামুখী জাহাজটির সঙ্গে মোলাকাত হলো। তারপর পারাদ্বীপের পূর্বে আসতেই রাখহরি ঘোষাল জাহাজের দখল নিল। সম্ভবত নৃপেণ বাদে জাহাজের বাকি সকলকেই সে হত্যা করে। এমনকি কাপ্তান ওস্তাদ মাসুদকেও সে হত্যা করে। রাখহরি ঘোষাল জাহাজ চালাতে জানেন না, বা জানলেও তাতে কাজ হবে না, কারণ জাহাজের মাঝি-মালস্না সকলেই মৃত -বয়লার রুমে কেউ নেই। তাতে সমস্যাও নেই, কারণ –